William Barr

**William Pelham Barr** (født 1950) er en amerikansk forretningsadvokat og politiker fra New York. Han har vært USAs justisminister to ganger, først under president George H.W. Bush fra 1991 til 1993, senere under president Donald Trump fra 2019 til 2020. Barr tilhører Det republikanske parti.

## Familie og yrkesliv
Han kommer fra en akademikerfamilie av irsk og jødisk herkomst og er oppdratt som katolikk. Han vokste opp med foreldre og tre søsken på Upper West Side på Manhattan.

Barr tok mastergraden i offentlig politikk og sinologi ved Columbia University i 1973 og begynte som analytiker i CIA. Han tok kandidatutdannelsen i jus med beste karakter ved George Washington University i 1977 og ble dommerassistent ved U.S. Court of Appeals for the District of Columbia Circuit, senere advokat i advokatfirmaet Shaw, Pittman, Potts & Trowbridge i Washington, D.C. Fra 1982 til 1983 var Barr innenrikspolitisk rådgiver i president Ronald Reagans stab.

## USAs justisminister 1991–1993
I 1989 ble han utnevnt til assisterende justisminister (administrativ leder) i Justisdepartementet under president George H.W. Bush, og fikk etter sigende anerkjennelse for sin profesjonelle ledelse av administrasjonen. Videre ble Barr forfremmet til visejustisminister i 1990, og ble konstituert som justisminister da Dick Thornburgh stilte som kandidat til Senatet. Barrs håndtering av en gisselsituasjon i et føderalt fengsel skal ha imponert presidenten, som nominerte ham til justisminister og fikk Senatets godkjennelse noen uker etter.

Som justisminister var Barr en sterk tilhenger av vide fullmakter for presidenten, og forsvarte USAs invasjon av Panama og arrestasjonen av Manuel Noriega, og fremholdt at FBI kunne operere på utenlandsk territorium uten samtykke fra vertslandet for å arrestere mistenkte terrorister og narkotikasmuglere. Barr ble beskrevet som en konsekvent, konservativ politiker, og som elskverdig med en tørr og selvironisk humor. Han arbeidet særlig med bekjempelse av voldskriminalitet, regulering av finansinstitusjoner, borgerrettigheter og antitrustlovgivning.

Barr gikk av samtidig med resten av Bushs regjeringsapparat i 1993, etter at Bush hadde tapt mot Bill Clinton i presidentvalget.

## Tilbake til næringslivet
Etter tiden som justisminister innehadde han toppstillinger i næringslivet i over 14 år. Han var viseadministrerende direktør og juridisk rådgiver i GTE Corporation fra 1994 til selskapet fusjonerte med Bell Atlantic og dannet telekommunikasjonsselskapet Verizon Communications i 2000. Barr ledet blant annet et vellykket arbeid for deregulering av bransjen, og førte selv flere saker for føderale appelldomstoler og USAs høyesterett. Han var viseadministerende direktør i Verizon 2000–2008, deretter advokat i advokatfirmaet Kirkland & Ellis LLP i Washington, D.C. og frittstående konsulent.

Barr var styremedlem i mediekonsernet Time Warner fra 2009 til 2018.

## USAs justisminister 2019–2020
Barr ble i desember 2018 nominert av president Donald Trump som ny justisminister. Barr markerte seg som en entusiastisk støttespiller for president Donald Trump, og mente at Barrack Obamas helsereform, «Affordable Care Act», var i strid med grunnloven.  Barr markerte seg også da spesialetterforsker Robert Mueller la frem sin rapport, og offentliggjorde et kort memo i forkant som tok litt av brodden av de mer alvorlige punktene i rapporten.  Donald Trump tapte over 50 saker om påstått valgfusk etter at han tapte valget i 2020,  og Barr uttalte offentlig at det ikke forekom valgfusk av et slik omfang at valget ville fått et annet resultat. 

15. desember 2020 ble det offentlig at Barr ville fratre sin stilling 23. desember,  mindre enn en måned før han uansett måtte ha sluttet fordi Trumps presidentperiode var over.

I sin memorarer publisert i 2022 fremstiller Barr seg som bolverk mot Trump.

## Referanser


## Eksterne lenker
*